UZZIŅA

Rīgā

20.12.2024. Nr. P005-17/8.5.2/82599

Uz 25.11.2024. Nr. b/n

J.

Paziņošanai EDS

Par uzziņas sniegšanu

Valsts ieņēmumu dienests ir izskatījis J., personas kods  (turpmāk – iesniedzējs), 2024. gada 25. novembra iesniegumu par uzziņas sniegšanu (turpmāk – iesniegums) un sniedz šādu uzziņu.

Iesniegumā ir šāds faktu apraksts.

Iesniedzējs vēlas saņemt uzziņu par kārtību, kādā tiek veikts iedzīvotāju ienākuma nodokļa aprēķins par laimestiem no azartspēlēm. Piemēram, 2021. gadā iesniedzējs iztērēja X, SIA 10 614 *euro* un vinnēja 4982 *euro*, proti, iesniedzēja zaudējumi bija 5632 *euro*. Visas transakcijas notika ar pārskaitījumiem.

Jautājumi.

1. Vai šādā gadījumā iesniedzējam veidojās ar iedzīvotāju ienākuma nodokli apliekamais objekts?

2. Vai iesniedzējam ir pienākums deklarēt šādu ienākumu?

Iesniegumam iesniedzējs pievienoja transakciju sarakstu no bankas ar X, SIA 2021. gadā.

Valsts ieņēmumu dienests, izvērtējot iesniegumā ietverto faktu aprakstu, no minētajiem faktiem izrietošus konkrētus jautājumus, atbildes uz kuriem ir atkarīgas no to juridiska vērtējuma, sniedz šādu uzziņu.

*Par iesniegumā uzdoto pirmo jautājumu paskaidrojam.*

Likuma “Par iedzīvotāju ienākuma nodokli” 7. pantā noteikts, ka maksātāja gada ienākums ir visa taksācijas perioda (kalendārā gada) laikā iegūto naudas, naturālo vērtību un saņemto pakalpojumu kopums.

Atbilstoši likuma “Par iedzīvotāju ienākuma nodokli” 8. panta pirmajā daļā noteiktajam maksātāja gada apliekamo ienākumu veido ienākumi, par kuriem ir jāmaksā algas nodoklis atbilstoši šā panta otrajai, ceturtajai un piektajai daļai, un pārējie šā panta trešajā daļā minētie ienākumi.

Saskaņā ar likuma “Par iedzīvotāju ienākuma nodokli” 8. panta trešās daļas 20.4 punktu pie pārējiem fiziskās personas ienākumiem, par kuriem ir jāmaksā iedzīvotāju ienākuma nodoklis, tiek pieskaitīti izložu un azartspēļu laimesti, ja likuma “Par iedzīvotāju ienākuma nodokli” 9. panta pirmās daļas 5. punktā nav noteikts citādi.

Likuma “Par iedzīvotāju ienākuma nodokli” 9. panta pirmās daļas 5. punktā noteikts, ka gada apliekamajā ienākumā netiek ietverti un ar nodokli netiek aplikti izložu un azartspēļu laimesti, ja laimesta (tā vērtības) apmērs (to kopsumma) taksācijas gada laikā nepārsniedz 3000 *euro*.

Tādējādi iedzīvotāju ienākuma nodokli aprēķina no laimesta daļas, kas pārsniedz 3000 *euro*.

Saskaņā ar Ministru kabineta 2010. gada 21. septembra noteikumu Nr. 899 “Likuma “Par iedzīvotāju ienākuma nodokli” normu piemērošanas kārtība” 22.1 punktu, piemērojot likuma 8. panta trešās daļas 20.4 punktu, ar ienākumu no izložu un azartspēļu laimestiem saprot jebkuru laimestu Azartspēļu un izložu likuma izpratnē.

Atbilstoši Azartspēļu un izložu likuma 1. panta 12. punktam laimests ir naudas summa, kuru spēlētājam saskaņā ar azartspēles noteikumiem laimēšanas gadījumā izmaksā azartspēles organizētājs, kā arī naudas summa vai manta, kuru spēlētājam saskaņā ar izlozes noteikumiem laimēšanas gadījumā izmaksā izlozes organizētājs.

Tādējādi ar iedzīvotāju ienākuma nodokli apliekams ir laimests, ko izmaksā izlozes organizētājs.

Likuma “Par iedzīvotāju ienākuma nodokli” 16.1 panta pirmajā daļā noteikts, ka par ienākuma gūšanas dienu uzskatāma diena, kad maksātājs saņem naudu vai citas lietas, ja šajā pantā nav noteikts citādi.

No likuma “Par iedzīvotāju ienākuma nodokli” 16.1 panta pirmās daļas izriet, ka par ienākuma gūšanas dienu uzskatāma diena, kad spēlētājs saņem laimestu savā bankas kontā, jo šajā brīdī spēlētājs saņem naudas līdzekļus, ar kuriem var brīvi rīkoties.

Saskaņā ar iesniegumā sniegto informāciju 2021. gadā iesniedzēja kontā ir ieskaitīts laimests 4982 *euro* apmērā, vienlaikus iesniedzējs norāda, ka, spēlējot azartspēles, ir iztērējis 10 614 *euro* un patiesībā cietis zaudējumus.

Likuma “Par iedzīvotāju ienākuma nodokli” normas neparedz atskaitīt izdevumus par dalību izlozē. Dalības likme tiek maksāta par iespēju spēlēt un dalību konkrētajā spēlē, ko attiecīgi nodrošina konkrētās azartspēles organizētājs, negarantējot simtprocentīgas laimesta iespējas, nav pamata azartspēļu dalības likmi uzskatīt par izdevumiem, kas personai radušies, lai gūtu ieņēmumus.

Gan dalības maksa, gan likmes, kuras azartspēlēs tiek izdarītas, ir pielīdzināmas izdevumiem, kuras azartspēles spēlētājam ir nepieciešams izdot, lai vispār varētu piedalīties azartspēlē. Pēc analoģijas azartspēles spēlēšana ir salīdzināma ar izklaides pakalpojuma pirkšanu. Bet spēlētāja laimests, kuru azartspēles organizētājs izmaksā spēlētājam, ir šī spēlētāja ienākums, neskatoties uz to, ka spēlētājam šis izklaides pakalpojums ir izmaksājis dārgāk, nekā no tā gūtais ienākums.

Saskaņā ar likuma “Par iedzīvotāju ienākuma nodokli” 15. panta divdesmit ceturto daļu (*redakcijā, kas spēkā līdz 2024. gada 31. decembrim*), ja maksātājs laimējis izložu vai azartspēļu laimestu, kas pārsniedz 3000 *euro*, un tas izmaksāts vienā reizē vai summējot visā azartspēles organizēšanas vietas apmeklējuma laikā, izložu vai azartspēļu laimesta daļai, kas pārsniedz 3000 *euro*, bet nepārsniedz saskaņā ar likumu “Par valsts sociālo apdrošināšanu” noteikto obligāto iemaksu objekta maksimālo apmēru, taksācijas gada laikā piemēro nodokļa likmi 23 procentu apmērā, bet izložu vai azartspēļu laimesta daļai, kas pārsniedz saskaņā ar likumu “Par valsts sociālo apdrošināšanu” noteikto obligāto iemaksu objekta maksimālo apmēru, piemēro nodokļa likmi 31 procenta apmērā.

Ņemot vērā minēto, brīdī, kad azartspēļu organizētājs izmaksā laimestu, kas pārsniedz 3000 *euro*, fiziskai personai veidojas ar nodokli apliekams ienākums – summai no 3000 *euro* piemēro 23 procentu likmi, bet laimesta daļai, kas pārsniedz saskaņā ar likumu “Par valsts sociālo apdrošināšanu” noteikto obligāto iemaksu objekta maksimālo apmēru, – 31 procenta likmi.

Atbilstoši likuma “Par iedzīvotāju ienākuma nodokli” 17. panta desmitās daļas 22. punktam no fiziskās personas ienākumiem, kurus izmaksā komersanti, individuālie uzņēmumi (arī zemnieku vai zvejnieku saimniecības), kooperatīvās sabiedrības, nerezidentu pastāvīgās pārstāvniecības, iestādes, organizācijas, biedrības, nodibinājumi un fiziskās personas, kuras reģistrētas kā saimnieciskās darbības veicējas, ja tie nav saistīti ar darba attiecībām un nav atbrīvoti no aplikšanas ar nodokli, ienākuma izmaksātājs ietur nodokli ienākuma izmaksas vietā un iemaksā to budžetā ne vēlāk kā ienākuma izmaksas mēnesim sekojošā mēneša piektajā datumā. Pie šādiem ienākumiem pieder izložu un azartspēļu laimesta daļa, kas pārsniedz 3000 *euro*, ja laimests, kas pārsniedz 3000 *euro*, izmaksāts vienā reizē vai summējot visā azartspēles un izlozes organizēšanas vietas apmeklējuma laikā.

Pamatojoties uz minēto, azartspēļu organizētājam, izmaksājot fiziskai personai laimestus uz bankas kontu, saskaņā ar likuma “Par iedzīvotāju ienākuma nodokli” 15. panta divdesmit ceturtās daļas un 17. panta desmitās daļas 22. punkta nosacījumiem, ja izmaksas summa pārsniedz 3000 *euro*,ir pienākums izmaksas brīdī aprēķināt un ieturēt iedzīvotāju ienākuma nodokli.

Atbilstoši iesniegumā pievienotajai bankas izdrukai izmaksāto laimestu kopsumma 2021. gadā ir 4982 *euro*, bet atsevišķi vienā reizē izmaksātie laimesti nepārsniedz 3000 *euro*. Ievērojot minēto, azartspēļu organizētājam laimesta izmaksas brīdī nebija pienākums ieturēt iedzīvotāju ienākuma nodokli, bet izmaksātais laimests, kas pārsniedz 3000 *euro*, veido iesniedzējam ar iedzīvotāju ienākuma nodokli apliekamu objektu.

*Par iesniegumā uzdoto otro jautājumu paskaidrojam*.

Likuma “Par iedzīvotāju ienākuma nodokli” 1. panta otrajā daļā noteikts, ka nodoklis tiek aprēķināts un iemaksāts budžetā divējādā kārtībā: avansā, arī algas nodokļa veidā, un rezumējošā kārtībā, sastādot gada ienākumu deklarāciju (turpmāk arī – deklarācija), arī mikrouzņēmumu nodokļa un samazinātās patentmaksas veidā.

Likuma “Par iedzīvotāju ienākuma nodokli” 19. panta pirmajā daļā noteikts, ka nodokli rezumējošā kārtībā, ja šajā pantā nav noteikts citādi, aprēķina un budžetā iemaksā maksātājs.

Saskaņā ar likuma “Par iedzīvotāju ienākuma nodokli” 19. panta otro daļu gada ienākumu deklarācijā tiek uzrādīti visi nodokļu maksātāja taksācijas periodā (kalendāra gadā) gūtie ienākumi, arī ar nodokli neapliekamie ienākumi, ja to kopējā summa pārsniedz 10 000 *euro* gadā.

Ņemot vērā, ka iesniedzējs 2021. gadā atbilstoši iesniegumam pievienotajiem dokumentiem ir saņēmis laimestu 4982 *euro*, kur no summas, kas pārsniedz 3000 *euro* nodoklis nav ieturēts ienākumu izmaksas brīdī, tad iesniedzējam ir pienākums patstāvīgi rezumējošā kārtībā aprēķināt un iemaksāt budžetā nodokli, iesniedzot gada ienākumu deklarāciju. Savukārt summa par laimestu no azartspēlēm līdz 3000 *euro* ir deklarējama kā ar iedzīvotāju ienākuma nodokli neapliekama.

Saskaņā ar likuma “Par nodokļiem un nodevām” 16. panta pirmās daļas 6. punktu nodokļu maksātājiem ir tiesības iesniegt nodevu administrācijai iesniegumu par nodevu samaksas pārskatīšanu, ja normatīvajos aktos nav noteikts citādi, savukārt nodokļu administrācijai – nodokļu deklarācijas labojumu vai precizējumu triju gadu laikā (ja deklarācijas labojums vai precizējums izriet no transfertcenas korekcijas, – piecu gadu laikā) pēc konkrētajos likumos noteiktā maksāšanas termiņa, ja šajā laikā par konkrētajiem nodokļiem un attiecīgajiem taksācijas periodiem nav uzsākta vai veikta nodokļu revīzija (audits), nav beidzies šā likuma 23. panta 5.1 daļā noteiktais deklarācijas precizējumu iesniegšanas termiņš vai šā likuma 23. panta 5.2 daļā noteiktajā gadījumā nav pieņemts lēmums par nodokļu apmēra precizēšanu. Attiecībā uz valsts budžetā ieskaitāmiem nodokļu maksājumiem šajā punktā noteikto termiņa nokavējumu var atjaunot Valsts ieņēmumu dienesta ģenerāldirektors, ja nodokļu maksātājs iesniedz iesniegumu par termiņā nesamaksāto nodokļu samaksu.

Tātad iesniedzējam ir tiesības iesniegt gada ienākumu deklarācijas labojumu vai precizējumu triju gadu laikā pēc likumā “Par iedzīvotāju ienākuma nodokli” noteiktā maksāšanas termiņa.

Likuma ‘Par nodokļiem un nodevām” 29. panta pirmajā daļā noteikts, ka par nodokļu un nodevu maksājuma samaksas termiņa nokavējumu maksātājam tiek aprēķināta nokavējuma nauda – no laikā nenomaksātā pamatparāda 0,05 procenti par katru nokavēto dienu, ja konkrētā nodokļa likumā nav noteikti citi nokavējuma naudas apmēri.

Saskaņā ar likuma “Par iedzīvotāju ienākuma nodokli” 19. panta piekto daļu deklarācija ar tai pievienotajiem dokumentiem iesniedzama Valsts ieņēmumu dienestam taksācijas gadam sekojošajā gadā no 1. marta līdz 1. jūnijam, bet, ja taksācijas gada ienākumi, kurus apliek ar šā likuma 15. panta otrajā daļā noteikto nodokļa likmi, pārsniedz saskaņā ar likumu “Par valsts sociālo apdrošināšanu” noteikto obligāto iemaksu objekta maksimālo apmēru, – no 1. aprīļa līdz 1. jūlijam. Deklarācijā uzrādāma tikai tā informācija, kas nav pieejama valsts informācijas sistēmās. Valsts ieņēmumu dienests aizpilda tās deklarācijas sadaļas, par kurām informācija ir pieejama valsts informācijas sistēmās un par rezumējošā kārtībā aprēķināto nodokļa summu.

Atbilstoši Ministru kabineta 2010. gada 21. septembra noteikumu Nr. 899 “Likuma “Par iedzīvotāju ienākuma nodokli” normu piemērošanas kārtība” 22.2 punktam, piemērojot likuma 8. panta trešās daļas 20.4 punktu, kā arī ņemot vērā likuma 9. panta pirmās daļas 5. punktu, 15. panta otro, septiņpadsmito un deviņpadsmito daļu, nodokļa maksātājs neatkarīgi no ienākuma izmaksas vietā piemērotās nodokļa likmes ienākumu no izložu un azartspēļu laimestiem iekļauj taksācijas gada deklarācijā un aprēķina nodokli rezumējošā kārtībā, piemērojot attiecīgajam gada ienākuma apmēram noteikto nodokļa likmi vai nodokļa likmes. Likuma 8. panta trešās daļas 20.4 punkta piemērošanas piemēri atrodas minēto noteikumu 1.2 pielikumā.

Saskaņā ar likuma “Par iedzīvotāju ienākuma nodokli” 15. panta otro daļu (*redakcijā, kas ir spēkā līdz 2024. gada 31. decembrim*) nodokļa likme, kas jāmaksā no gada apliekamā ienākuma, izņemot šā panta piektajā, sestajā, septītajā, 7.1, astotajā, devītajā, desmitajā, vienpadsmitajā un divpadsmitajā daļā noteiktos ienākuma veidus, ir šāda:

1) 20 procenti – gada ienākumam līdz 20 004 *euro*;

2) 23 procenti – gada ienākuma daļai, kas pārsniedz 20 004 *euro*, bet nepārsniedz saskaņā ar likumu “[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)” noteikto obligāto iemaksu objekta maksimālo apmēru;

3) 31 procents – gada ienākuma daļai, kas pārsniedz saskaņā ar likumu “[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)” noteikto obligāto iemaksu objekta maksimālo apmēru.

Izložu un azartspēļu laimesti, kuri izmaksāti vienā reizē vai summējot visā azartspēles un izlozes organizēšanas vietas apmeklējuma laikā, nepārsniedz 3000 *euro*, bet gada laikā kopā pārsniedz 3000 *euro*, ir tikai paša nodokļu maksātāju rīcībā esošā informācija. Iesniedzējam pašam, iesniedzot gada ienākumu deklarāciju, ir jāpapildina deklarācijā iekļautā Valsts ieņēmumu dienesta rīcībā esošā informācija.

Atbilstoši Ministru kabineta 2010. gada 21. septembra noteikumu Nr. 899 “Likuma “Par iedzīvotāju ienākuma nodokli” normu piemērošanas kārtība” 22.2 punktam, piemērojot likuma 8. panta trešās daļas 20.4 punktu, kā arī ņemot vērā likuma 9. panta pirmās daļas 5. punktu, 15. panta otro, septiņpadsmito un deviņpadsmito daļu, nodokļa maksātājs neatkarīgi no ienākuma izmaksas vietā piemērotās nodokļa likmes ienākumu no izložu un azartspēļu laimestiem iekļauj taksācijas gada deklarācijā un aprēķina nodokli rezumējošā kārtībā, piemērojot attiecīgajam gada ienākuma apmēram noteikto nodokļa likmi vai nodokļa likmes (likuma 8. panta trešās daļas 20.4 punkta piemērošanas piemēri – šo noteikumu 1.2 pielikumā).

Tādējādi, ja fiziskajai personai gada laikā visi laimesti kopā pārsniedz 3000 *euro*, tad šai personai ir jāiesniedz gada ienākumu deklarācija un jāaprēķina nodoklis rezumējošā kārtībā. Neatkarīgi no ienākuma izmaksas vietā piemērotās likmes ienākumiem no izložu un azartspēļu laimestiem attiecīgā gada ienākuma apmēram piemēro noteikto nodokļa likmi vai nodokļa likmes (proti, par ienākumiem līdz 2024. gada 31. decembrim 23 procenti, 31 procents).

Sniedzot uzziņu, tika izmantotas šādas tiesību normas: likuma “Par iedzīvotāju ienākuma nodokli” 1. panta otrā daļa, 7. pants, 8. panta pirmā daļa, 8. panta trešās daļas 20.4 punkts, 9. panta pirmās daļas 5. punkts, 15. panta otrā, divdesmit ceturtā daļa, 16.1 panta pirmā daļa, 17. panta desmitās daļas 22. punkts, 19. panta pirmā, otrā, piektā daļa; Azartspēļu un izložu likuma 1. panta 12. punkts; Ministru kabineta 2010. gada 21. septembra noteikumu Nr. 899 “Likuma “Par iedzīvotāju ienākuma nodokli” normu piemērošanas kārtība” 22.1, 22.2 punkts; likuma “Par nodokļiem un nodevām” 16. panta pirmās daļas 6. punkts, 29. panta pirmā daļa.

Atbilstoši Administratīvā procesa likuma 101. panta ceturtajai daļai uzziņu var apstrīdēt augstākā iestādē. Ja augstākas iestādes nav vai tā ir Ministru kabinets, tad uzziņa nav apstrīdama. Tā nav pārsūdzama tiesā. Saskaņā ar Administratīvā procesa likuma 1. panta otro daļu augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Ņemot vērā to, ka Valsts ieņēmumu dienestam attiecībā uz uzziņu apstrīdēšanu nav augstākas iestādes, šī uzziņa nav apstrīdama un pārsūdzama.

Ģenerāldirektore B. Šmite-Roķe